《髯绝篇。听司空耿伯良叙述，诗以纪之》
清代·钱澄之

髯昔东奔婺，本恃同官情。婺州方举义，朱公建戎旌。

要髯共整旅，遂抗同官衡。同官为隐忍，义军为不平。

护之还江上，因入方帅营。马相久在幕，后至权稍轻。

计邀方帅欢，二竖还相争。郁郁怀异志，遣谍潜归诚。

是时越守固，降表达燕京。阴以国情输，还令虏增兵。

六月虏渡江，长跪江头迎。贝勒久始信，涿州书乃呈。

叩头感且泣，誓死报圣清。招降方与马，踊跃随长征。

自请五十骑，先克金华城。跃马到城下，长啸颩胡缨。

昔闻朱公计，城西角易倾。此来直攻瑕，炮火蹋天轰。

须臾城西陷，戮及怀中婴！耿君亦被系，望髯气正英。

贝勒酬髯官，悬称内院荣。次第度闽峤，所过无草茎。

群酋罕肉食，髯至必大烹。相顾笑且骇，每夜盘飧盈。

作歌劝酋酒，群酋饮必酲。争言梨园伎，南来耳髯名。

髯起顿足唱，髣髴昔家伶。有酋求学诗，唱和到五更。

晨起历诸帐，每谈必纵横。一朝面目肿，群酋人人惊。

托耿往语髯，且缓闽中程。髯老而过劳，即防疾病撄。

髯闻大忧疑，疑有阻其行。『酬官谅不欺，此意胡然萌？

我年甫六十，有如铁铮铮。实无秋毫疾，愿君为我明』！

耿君还复命，群酋指胸盟。急邀并马走，仙霞岭峥嵘。

群酋皆按辔，惟髯弃马行。健步奔犊捷，矍铄聊自鸣。

上岭复下岭，顾笑群儿狞。急踞磐石坐，呼之目已瞪。

马棰掣其辫，气绝不复生！群酋齐下马，环哭为失声。

亟命索火炬，荼毗藏诸罂。家僮搏显泣，请还附先茔。

方、马随入关，尸首委长鲸。惟髯有遭遇，所志惜不成！

耿君新返正，列为行在卿。始末亲所见，记以待史评。

作者简介：钱澄之（1612～1693），初名秉镫，字饮光，一字幼光，晚号田间老人、西顽道人。汉族，安徽省桐城县（今枞阳县）人。明末爱国志士、文学家。作为皖江文化的重要诗人，与同期的顾炎武、吴嘉纪并称江南三大遗民诗人，诗歌创作上取得了杰出成就。 著有《田间集》、《田间诗集》、《田间文集》、《藏山阁集》等。钱澄之学识渊博，文笔雄健，质朴宏肆，不事雕琢。他勇弃俗学，专治古文，文章精洁、典雅，对后来“桐城派”的形成有一定影响。钱澄之对数学、地理、训诂、义理亦有研究。